SET เปิดเช้ารูดหนัก 11 จุดตามตลาดตปท. หลังราคาน้ำมันดิบร่วงหนักกดดันหุ้นพลังงาน
SET เปิดเช้ารูดหนัก 11 จุดตามตลาดตปท. หลังราคาน้ำมันดิบร่วงหนักกดดันหุ้นพลังงาน โดยดัชนีตลาดหุ้นไทยเปิดตลาดที่ระดับ 1,693 จุด ลบ 11.06 จุด หรือ 0.65% สูงสุดที่ 1,695.36 จุด ต่ำสุดที่ 1,692.57 จุด มูลค่าการซื้อขาย 3.57 พันล้านบาท
18 มิ.ย. 2561

ผู้สื่อข่าวรายงานว่า ดัชนีตลาดหุ้นไทย ณ เวลา 10.00 น. อยู่ที่ 1,693 จุด ลบ 11.06 จุด หรือ 0.65% สูงสุดที่ 1,695.36 จุด ต่ำสุดที่ 1,692.57 จุด มูลค่าการซื้อขาย 3.57 พันล้านบาท โดยเป็นการปรับตัวลดลงตามทิศทางตลาดหุ้นต่างประเทศที่ปรับลดลง ขณะที่ราคาน้ำมันดิบที่ร่วงแรงกดดันให้มีแรงขายหุ้นพลังงานออกมา รวมถึงยังมีแรงขายหุ้นขนาดใหญ่ในกลุ่มแบงก์ออกมาด้วย ฉุดบรรยากาศการลงทุนไม่สดใสนัก
ด้านบล.ไอร่า ทิศทางตลาดคาดมีโอกาสปรับลดลงตามตลาดต่างประเทศ ภายใต้ความกังวลประเด็นการทำสงครามการค้าระหว่างสหรัฐฯ และประเทศจีน ที่คาดมีน้ำหนักกดดันเพิ่มขึ้น หลังสหรัฐฯ ทยอยประกาศรายชื่อสินค้าจากประเทศจีน ที่ถูกเรียกเก็บภาษีนำเข้า อัตรา 25% และได้รับการตอบโต้ทันทีจากประเทศจีนในการเรียกเก็บภาษีนำเข้าสินค้าจากสหรัฐฯ อัตรา 25% เช่นกัน
พร้อมคาดยังได้รับ Sentiment ลบจาก Fund Flow ที่ไหลออกต่อเนื่องจาก Emerging Market รวมถึงไทย หลังเฟดส่งสัญญาณปรับขึ้นอัตราดอกเบี้ยอีกในเดือน ก.ย. และ ธ.ค. ทำให้คาดทั้งปีนี้เฟดปรับขึ้นอัตราดอกเบี้ย 4 ครั้ง คาดสิ้นปี’61 อยู่ที่ 2.25 – 2.50% และยังแนะจับตา Bond Yield สหรัฐฯ มีโอกาสปรับเพิ่มขึ้นตามทิศทางเดียวกับดอกเบี้ย คาดกลับเป็นประเด็นกดดันต่อการลงทุนในสินทรัพย์เสี่ยงอีกครั้ง
ขณะเดียวกัน บล.ฟินันเซีย ไซรัสแนวโน้มตลาดวันนี้ คาดว่า SET Index จะยังมีจังหวะอ่อนตัวลงหลุดระดับ 1,700 จุดให้เห็นจากบรรยากาศการลงทุนที่เป็นลบหลังราคาน้ำมันดิบร่วงแรงจากคาดการณ์ที่ว่ากลุ่มผู้ผลิตน้ำมันจะเพิ่มกำลังการผลิต นอกจากนี้ความกังวลด้านการค้าระหว่างสหรัฐฯ-จีนยังปะทุขึ้นอีกครั้งหลังทั้ง 2 ฝ่ายมีการเปิดเผยรายการสินค้าที่จะถูกเรียกเก็บภาษี
อย่างไรก็ตามเรามอง Downside ของตลาดหุ้นไทยค่อนข้างจำกัดหลังจากปรับฐานลงมาพอควรและเริ่มมีแรงซื้อเข้ามาให้เห็นในช่วง 2 วันล่าสุดที่บริเวณ 1,700 จุดบวกลบ ขณะที่แนวโน้มเศรษฐกิจในประเทศอยู่ในช่วงเติบโตเร่งตัว เรายังเน้นการลงทุนในหุ้นกลุ่ม Domestic Play เป็นหลัก